
                                                 Exp. ACPC-2023-990
Reforma museogràfica MAC Empúries


PLEC DE PRESCRIPCIONS TÈCNIQUES QUE REGEIX EL CONTRACTE PER A L’EXECUCIÓ DEL SERVEI  DE PRODUCCIÓ I SUBMINISTRAMENT DELS ELEMENTS NECESSARIS PER COMPLETAR EL MUNTATGE MUSEOGRÀFIC DE L’EXPOSICIÓ PERMANENT DE LA SEU D’EMPÚRIES DEL MUSEU D’ARQUEOLOGIA DE CATALUNYA (MAC-EMPÚRIES).  (Exp. ACPC-2023-990)
1. Introducció
El conjunt arqueològic i les instal·lacions museístiques d’Empúries formen una de les seus del Museu d’Arqueologia de Catalunya (MAC), actualment un dels equipaments culturals gestionats per l’Agència Catalana del Patrimoni Cultural (ACdPC).

El pla estratègic del Museu d’Arqueologia de Catalunya, estratègia MAC 2025, estableix com un dels seus objectius estratègics per als propers anys, la reforma de l’actual oferta expositiva estable del museu, amb l’objectiu de fer-lo més atractiu i interessant per al més ample ventall de públics possible. 

El projecte de reforma de l'exposició permanent de la seu d’Empúries del Museu d’Arqueologia de Catalunya, és un dels projectes inclosos en el programa Patrimoni en Acció, impulsat pel Departament de Cultura i la Fundació “La Caixa”. Igualment constitueix un dels projectes destacats en el Pla Estratègic del Museu d’Arqueologia de Catalunya (2021-2025). La realització d’aquest projecte contribuirà a reforçar el seu valor com a recurs clau per a la interpretació del conjunt arqueològic. Tot completant els nous equipaments i serveis d'acollida, així com els espais restaurats i museïtzats a l'itinerari de visita, el projecte de reforma del museu pretén oferir un relat històric i una interpretació renovada de les restes arqueològiques.

L’edifici que acull els espais expositius del MAC-Empúries s’integra dins d’un conjunt arquitectònic que és resultat d’una dilatada història, l’origen de la qual es remunta a un convent de monjos de l’ordre dels Servents de Maria construït a inicis del segle XVII damunt del sector nord-occidental de l’antiga ciutat grega d’Empòrion. Les restes d’aquest convent, ja en ruïnes quan s’inicià la recuperació patrimonial del conjunt arqueològic, l’any 1908, serviren de punt de partida per als primers equipaments museístics.

De les edificacions d’aquest convent, que s’articulaven a l’entorn d’un pati central que encara avui vertebra les diverses dependències i serveis del museu, s’aprofitaren sobretot les del sector sud-oriental, que serviren per projectar ben aviat un primer museu, les obres del qual s’iniciaren l’any 1914 i que s’inaugurà oficialment el 14 de juliol de 1917. Actualment, l’espai ocupat per aquest primer museu, situat a la primera planta, conforma la biblioteca i sala d’actes del MAC-Empúries. A partir dels anys 30 del segle passat es començaren a reconstruir les dependències que conformaven el cos central de llevant, que serviren per una primera ampliació del museu, però que no va ser inaugurada fins al 1947. Posteriorment, la reconstrucció de la nau enrunada de l’església de l’antic convent va permetre renovar i ampliar de forma més decidida les antigues sales d’exposició permanent. La inauguració d’aquest nou espai es va fer el mes de juliol de 1961. Es tracta d’una gran nau de planta rectangular, dotada amb 6 capelles laterals que s’obren entre els contraforts de la nau de l’església. A partir d’aquest moment doncs el l’equipament museístic quedà conformat per l’espai de la nau de l’església i les sales de l’ala est. La reforma més destacable va ser realitzada en 1991-1992, quan s’instal·laren a la sala principal les vitrines i el muntatge museogràfic que en gran part es va mantenir fins al tancament del museu en el mes de desembre de 2020 per a encetar els treballs de reforma ara impulsats. Els espais de l’ala est varen ser aleshores destinats a un espai audiovisual, connectat amb la sala principal del museu,  i a un espai de botiga accessible des de l’exterior. En la reforma efectuada l’any 2008, l’anterior sala audiovisual va ser transformada en l’espai destinat a l’exposició de l’escultura hel·lenística d’Asclepi,  traslladada a Empúries en el marc de la commemoració del centenari de l’inici de les excavacions arqueològiques sistemàtiques al jaciment, juntament amb altres troballes escultòriques recuperades amb l’estàtua l’any 1909. Altres reformes menors realitzades en 2015 consistiren en la millores a la zona d’accés al museu, a la vegada que l’espai de la botiga va quedar fora d’ús pel trasllat d’aquest servei al nou Centre de Recepció de Visitants.

La renovació de l’exposició permanent del MAC Empúries, que es preveu inaugurar a finals del mes de març del 2024, ocuparà una superfície a l’entorn dels 400 m2, corresponents als dos espais expositius situats a la planta primera de l’edifici (espais a l’ala est i sala principal del museu) 

El procés de reforma d’aquests espais d’exposició permanent es va iniciar l’any 2021 amb l’execució de les obres d’adequació dels espais destinats a la implantació del nou muntatge museogràfic i també de millora de les seves condicions d’accessibilitat. Dins d’aquesta fase inicial es contemplava la instal·lació d’un ascensor per facilitar l’accés a la planta en la qual s’ubiquen les instal·lacions del museu per als visitant amb mobilitat reduïda. Una vegada finalitzats els treballs descrits, la següent fase prevista en el projecte, adjudicada i executada l’any 2022, va consistir en la producció i muntatge de gran part dels elements principals de la nova instal·lació museogràfica (àmbits a l’ala est, vitrines i espais laterals multimèdia de la sala principal) incloent també el subministrament dels equipaments audiovisuals previstos, d’acord amb el projecte executiu redactat per l’equip de de Daniel Freixes i Varis Arquitectes, i el guió elaborat amb la participació de l'equip científic i tècnic de la seu d’Empúries del MAC, amb la col·laboració de  Tere Moral en el disseny de la imatge gràfica. L’execució dels treballs i subministraments previstos en aquesta licitació varen ser adjudicat a l’empresa Mostra Comunicació SL i finalitzaren en el mes de novembre de 2022.
2. Objecte del contracte
L’objecte del present contracte és la prestació dels serveis de producció,  subministrament i instal·lació dels elements museogràfics i altres treballs necessaris per a completar el nou muntatge de l’exposició permanent de la seu d’Empúries del Museu d’Arqueologia de Catalunya, “Empúries, un port de cultures”, segons les especificacions de la Memòria i Plànols constructius que formen part d’aquests plecs (Annexos 1 i 2), i d’acord amb les directrius museogràfiques definides pel museu.
Aquests subministraments i serveis  (no inclosos en el projecte de la fase prèvia de la reforma museogràfica portada a terme l’any 2022) contemplen:

a)
El condicionament de l’espai d’entrada al museu (realització d’envans de pladur, plafonat de parets laterals amb DM, construcció d’una porta interior corredissa  amb pany de seguretat, construcció de mobiliari, pintura i retolació d’elements de gràfica, subministrament  i muntatge de lona exterior)

b)
El subministrament, el transport i la instal·lació dels suports de les peces exemptes de gran format a exposar al fons de la sala principal del museu, així com la producció i el subministrament dels suports de gràfica corresponents, instal·lació d’elements d’il·luminació,  transport i muntatge dels objectes a exposar a la sala, subministrament de catenàries, pintura de la fusteria i els suports metàl·lics)

c)
Altres subministraments i treballs per completar el muntatge d’altres espais del museu (taquilles previstes a la zona de sortida;  desmuntatge d’una paret provisional de pladur, producció i instal·lació de plafons corredissos motoritzats i folrat dels bancs a l’espai audiovisual; dispositius de tancament dels espais multimèdia, estructures metàl·liques verticals, elements d’ancoratge i elements d’il·luminació puntual per a l’exposició de determinades peces dins de vitrines; sòcol de fusta pintat a sota de les vitrines, protecció de les parets a zones de pas;  pintura final de tots els espais; subministrament i instal·lació de pantalles digitals per ampliació de continguts)

3. Descripció dels espais expositius 
Les diferents zones que conformaran l’espai d’exposició permanent es situen a la primera planta de l’edifici que acull les instal·lacions museístiques del MAC Empúries i ocupen una superfície total de 407,13 m2, repartits de la forma següent: la sala de l’antiga nau de l’església (282,25 m2), la sala de l’ala est (92,65 m2) i l’espai de recepció o entrada  (32,23 m2). 
El projecte de reforma d’aquests espais planteja, en primer lloc, un canvi respecte a l’anterior sistema d’accés i circulació interior, tot proposant  un recorregut continu, amb una zona de recepció i una zona de sortida independents. L’inici i el final del recorregut de visita s’articularan a través de la gran terrassa exterior situada a la part est, accessible mitjançant dues escalinates i que constitueix un mirador sobre la ciutat grega, així com el porxo que fa de vestíbul de l’antiga església, on hi ha emplaçat el nou ascensor d’accés. 

Una vegada finalitzades les obres d’adequació i els treballs de la primera fase de la instal·lació dels elements principals de la nova museografia, els espais d’exposició permanent del MAC Empúries s’estructuren en les següents seccions, on  es portaran a terme els treballs d’instal·lació dels elements contemplats en aquest contracte, d’acord amb les especificacions que consten a la Memòria i Plànols constructius que s’adjunten com a annexos a aquests plecs  (veure Annexos 1 i 2):
I.
ESPAIS A L’ALA EST DEL MUSEU
· Sector d’entrada i recepció, habilitat a l’espai de l’antiga botiga del museu. 
· Un primer àmbit destinat a l’exposició de l’estàtua hel·lenística d’Asclepi, com a peça singular i emblemàtica de l’antiga Empúries. L’estàtua  actualment s’exhibeix en un espai temporalment habilitat en aquesta zona i es troba ja instal·lada en la ubicació prevista en el projecte museogràfic. El muntatge es completarà amb vitrines per a l’exposició d’altres peces escultòriques relacionades amb l’estàtua, així com amb l’equipament audiovisual previst. 
· Un segon espai ja adaptat per a una projecció audiovisual que introduirà als visitants en l’evolució històrica d’Empúries i del seu territori. 
II.
SALA PRINCIPAL DEL MUSEU
La sala principal del museu, al nord, comptarà amb diferents espais expositius, condicionats per la pròpia estructura de l’edifici de l’antiga església del monestir, reconstruïda a inicis dels anys 60 del segle XX:

· Una zona d’accés des dels espais de l’ala est, amb vitrines en un dels laterals;  un gran espai central, amb vitrines en el seu eix;  i una zona al fons destinada a situar-hi peces exemptes, de major volum. 

· Els sis espais laterals – tres a la banda sud i tres a la banda nord- coincidents amb les petites “capelles” laterals  de l’antiga església, on estan previstos una sèrie d’àmbits temàtics que completaran el discurs expositiu mitjançant  muntatges multimèdia que combinaran la projecció d’imatges amb instal·lacions museogràfiques que inclouran també peces originals. 

· Un darrer espai, abans de la sortida, accessible per un segon corredor en rampa, on mitjançant una darrera instal·lació audiovisual es farà referència a la història i el procés de la recerca arqueològica a Empúries.
Per a completar l’adequació i el muntatge museogràfic dels espais abans relacionats, els diversos treballs a realitzar i els elements a produir, subministrar i instal·lar que es preveuen en aquest contracte es detallen en els corresponents apartats de la Memòria constructiva i en els diversos plànols que s’adjunten com a Annexos 1 i 2, els quals formen part de les presents prescripcions tècniques.
4. Altres especificacions tècniques
El subministrament i acabats del muntatge han de cobrir els requeriments necessaris per a l’obertura al públic de l’exposició permanent, d’acord amb el projecte dissenyat i les mesures de viabilitat, accessibilitat i seguretat establertes pels responsables del MAC.

El material a utilitzar en la producció dels diferents elements haurà de disposar de les corresponents certificacions ambientals i complir amb la normativa d’estructures EUROCODI o equivalent.
Els treballs de moviment i transport de peces arqueològiques per al seu muntatge a l’exposició que es preveuen en aquest contracte hauran de ser realitzats amb les necessàries garanties de seguretat i conservació, i d’acord amb els responsables del museu, que n’efectuaran la supervisió.  
El contractista haurà d’atendre les incidències que afectin qualsevol dels elements del muntatge en un termini màxim de dos dies laborables, realitzant les gestions necessàries per desplaçar a aquesta institució el personal i els mitjans que resultin necessaris per resoldre la incidència.

El contracte inclou també la retirada del MAC-Empúries de les deixalles que s’originin amb motiu del muntatge. El contractista s’encarregarà de llogar els contenidors necessaris per tal de recollir-les.

Totes les instal·lacions i el material usat en el muntatge van a càrrec de l’empresa que presti el servei i, un cop muntada i acabada l’exposició, seran propietat del Museu d’Arqueologia de Catalunya. 
5. Calendari
Els treballs a realitzar hauran d’estar acabats en un termini màxim de 4 mesos a partir de la data del contracte. 
Atès que l’execució d’aquest contracte es realitzarà i es facturarà en dos exercicis pressupostaris (2023 i 2024), es proposa la distribució dels treballs i subministraments contemplats en aquest contracte d’acord amb les necessitats d’organització i amb les previsions que figuren a la memòria i al pressupost que s’inclouen als annexos d’aquests plecs.

6. Supervisió
L’execució de les tasques previstes en aquest contracte serà supervisada per la corresponent Direcció facultativa del projecte i pels tècnics del museu que siguin designats per part del MAC-Empúries per realitzar el seguiment dels treballs. 
7. Interlocutor

L’empresa adjudicatària designarà un interlocutor permanent durant la instal·lació, amb capacitat de prendre decisions, les funcions del qual seran les de controlar el correcte desenvolupament del muntatge i els acabats d’aquest, conforme al disseny general expositiu; la de coordinar a tots els oficis i serveis que aquest integri i la d’actuar d’interlocutor entre l’equip de muntatge, la Direcció facultativa i els responsables del contracte durant el transcurs del mateix. Aquest responsable haurà d’estar localitzable en tot moment per a qualsevol incidència que es produeixi.

8. Horari de muntatge 
L’horari del muntatge serà de dilluns a divendres de 8h a 20 h. El contractista intentarà concentrar el transport i descàrrega dels materials necessaris per al muntatge en les franges horàries en què el conjunt arqueològic resta tancat a la visita. En tot cas, en el que respecta a l’accés de vehicles i descàrrega de materials, s’atendran sempre les indicacions dels responsables del museu per garantir la seguretat dels visitants i dels treballadors de la institució. 

L’empresa adjudicatària haurà de proporcionar al MAC-Empúries una relació del personal i vehicles que requereixin permís d’accés al conjunt arqueològic i a les sales i instal·lacions de la institució per a dur a terme els treballs de muntatge. L’enviament d’aquesta informació s’haurà de fer amb un antelació mínima de 48 hores abans de l’arribada del personal al museu, llevat d’imprevistos justificats. 

El MAC-Empúries acreditarà per al treball a les sales d’exposició permanent a tot el personal que l’empresa enviï per a l’execució del muntatge. En els àmbits de muntatge, aquest personal mostrarà en tot moment l’acreditació que se li assigni.

Si el contractista necessités treballar en dissabte, prèvia comunicació al Museu, ho podrà fer. Haurà d’actuar de la mateixa manera si necessita perllongar la jornada més enllà de les 20 h.

9. Neteja i Manteniment
L’empresa adjudicatària haurà d’establir les mesures de protecció necessàries per a evitar qualsevol dany o deteriorament a les sales. Si l’empresa causés algun desperfecte en les instal·lacions o elements de l’edifici, n’haurà d’assumir el cost de reparació.

L’empresa vetllarà per al manteniment de l’ordre i la neteja en el muntatge, i haurà de planificar una neteja general una vegada finalitats els treballs i abans de la instal·lació de les peces a les sales. La neteja final dels vidres i paviments anirà a càrrec del MAC-Empúries.

